Vrou en seun in plaasaanval beseer(Argieffoto: Anja van der Merwe) ’n Vrou en haar seun is Donderdag in hul plaashuis tussen Musina en die Venetia-myn in die Vhembe-distrik in Limpopo oorval en aangerand. Volgens Llewellyn Hemmens, AfriForum se streekshoof vir veiligheid in die Noordstreek, was daar vyf gewapende verdagtes by die aanval betrokke. Hemmens het aan Maroela Media bevestig dat al vyf mans gevang is, maar meer besonderhede was nie dadelik beskikbaar nie. Die polisie het ook nog nie op ŉ navraag daaroor geantwoord nie. Marcelle Maritz, die VF Plus se leier in Limpopo, sê mediese personeel van die Venetia-myn was op die toneel en het die beseerde vrou en man gehelp. “Na verneem word, is albei stabiel,” sê Maritz. Die vrou en haar seun is na ’n hospitaal in Polokwane vir behandeling geneem. Volgens Maritz wys die jongste aanval dat Limpopo nou ’n teiken vir plaasaanvallers word en die party het ŉ beroep op mense gedoen om by hul plaaslike veiligheidstrukture in te skakel. RED – Hierdie berig is gewysig sedert publikasie